**Anne Frank naplója / A képfaragó**

A német megszállók elől családjával együtt Amsterdamban bujkáló zsidó kislány, a tizenhárom éves Anne Frank 1942. június 1-jén kezdett el naplót vezetni. Terve az volt, hogy feljegyzései alapján könyvet ír a háborúról, hű képet festve benne a német megszállás éveiről Hollandiában. A könyv soha nem készült el, Anne Frank nem sokkal tizenhatodik születésnapja előtt a bergen-belseni koncentrációs tábor poklában életét vesztette. Naplója örök érvényű, megrendítő olvasmány, amely mindazokhoz szól, akik szeretnék jobban megérteni, mi történt a bujkáló családokkal a hitleri vészkorszakban. A többféle feldolgozást is megélt alapművet most Grigori Frid egyszemélyes operaváltozatában ismerhetik meg a Budapesti Operettszínház nézői.

A két részből álló est második felében A képfaragó című darabot tekinthetik meg. Ez a Nemzet Művésze címmel kitüntetett érdemes művész, Kossuth-díjas és Erkel Ferenc-díjas kortárs zeneszerző, Dubrovay László egyfelvonásos táncjátéka, melyet Gáli József írása inspirált. A darab rendező-koreográfusa Vincze Balázs, aki Harangozó Gyula-, Imre Zoltán- és Seregi László-díjas balettművész, koreográfus, a Pécsi Balett Magyar Arany Érdemkereszt kitüntetéssel elismert művészeti vezetője. Noha klasszikus elemek is színesítik, modern balettról beszélhetünk, igazán „mai” előadás lesz. A történet főhőse a Képfaragó, aki nem tud kilábalni alkotói válságából – új stílust, új kihívásokat keresne, de képtelen túllépni régi önmagán. Egyszer csak azonban talál egy múzsát, aki megihleti, s ettől kezdve képes lesz újra alkotni... A darab gondolatiságának középpontjában tehát az alkotás, a válság, a régi lerombolása, az inspiráció, az újjászületés no és persze a szerelem áll: vagyis csupa olyan dolog, mely kivétel nélkül mindenki életében jelen van.

**Szereposztás:**

Süle Dalma - Anne Frank

Sík Milán – Képfaragó

Gallai Zsolt- Képfaragó

Babácsi Benjamin- Képfaragó

Ottlik M. Laura- Modell

Kozmér Alexandra- Modell

Bedő Dorisz- Üzletember feleség

Rózsahegyi Orsolya- Üzletember feleség

Schlégl András – Üzletember

Németh Dávid- Üzletember

Széphalmi Pál- Üzletember

Szanyi Tamás- Tábornok

Jakab Dániel- Tábornok

**Anne Frank naplója**
Zeneszerző: Grigori Frid

Fordító: Komarnicki Zita

Karmester: Pfeiffer Gyula

Játékmester: Tucker András

Rendező: Rátóti Zoltán
Díszlet- és jelmeztervező: Túri Erzsébet
Mozgóképtervező: Varga Vince

**A képfaragó**
Zeneszerző: Dubrovay László

Koreográfus-asszisztens: Marosi Edit

Rendező-koreográfus: Vincze Balázs
Díszlet- és jelmeztervező: Túri Erzsébet
Mozgóképtervező: Varga Vince